རྒྱ་ནག་གཞུང་གིས་འཛམ་གླིང་འདིར་རྒྱ་ནག་གཅིག་ལས་མེད་པ་དང་ཐེ་ཝན་དང་རྒྱ་ནག་སྐམ་ས་ཆེན་མོ་གཉིས་རྒྱ་ནག་གཅིག་གི་ཁོངས་སུ་འདུ་དགོས་ཟེར་གྱི་ཡོད་རུང་སྲིད་འཛིན་ཚེ་དབྱིན་ཝེན་གྱི་སྲིད་གཞུང་གིས་མཚོ་འགག་ཕྱོགས་གཉིས་རྒྱ་ནག་གཅིག་གི་མངའ་ཁོངས་སུ་འདུ་དགོས་པའི་རྩ་དོན་ལ་ཁས་ལེན་བྱས་མེད་པ་དང་།༡༩༩༢་ལོར་ཐེ་ཝན་དང་རྒྱ་ནག་གི་སྐུ་ཚབ་ཚོས་མཚོ་འགག་ཕྱོགས་གཉིས་རྒྱ་ནག་གཅིག་གི་ཁོངས་སུ་འདུ་དགོས་པའི་གྲོས་མཐུན་ཞིག་ལ་མིང་རྟགས་བཀོད་ཀྱང་རྒྱ་ནག་གཅིག་ཟེར་པ་དེར་མཚན་ཉིད་འཇོག་སྟངས་མཚོ་འགག་ཕྱོགས་གཉིས་ཀར་མ་འདྲ་བ་ཡོད་པ་སྟེ།པེ་ཅིང་གི་དབང་འཛིན་པ་ཚོས་རྒྱ་ནག་གཅིག་ཟེར་པ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ལ་གོ་དགོས་ཟེར་གྱི་ཡོད་རུང་ཐེ་ཝན་གཞུང་གིས་རྒྱ་ནག་གཅིག་ཟེར་པ་དེ་ཀྲུང་ཧྭ་མིན་གོ་ལ་གོ་དགོས་ཟེར་གྱི་ཡོད་ཅིང་།༡༩༡༡་ནས་༤༩་བར་དུ་རྒྱ་ནག་རྒྱལ་ཡོངས་ལ་གོ་མིན་ཏང་གིས་དབང་སྒྱུར་བྱས་ཡོད་པ་རེད།ཉམས་ཞིབ་པ་ཚོས་རྒྱ་ནག་གི་དམག་སྦྱོང་འདི་ཐེ་ཝན་དང་ཉི་ཧོང་།ཨ་མི་རི་ཀ་བཅས་ལའང་ཉེན་བརྡ་གཏོང་བའི་ཆེད་དུ་ཡིན།བདུན་ཕྲག་སྔོན་མར་ཨ་མི་རི་ཀའི་དམག་གྲུ་ཆེན་པོ་ཞིག་ལྷོ་རྒྱ་ནག་རྒྱ་མཚོའི་ནང་དུ་བཏང་ནས་རྒྱ་ནག་གིས་རྩོད་ལེན་བྱེད་བཞིན་པའི་མངའ་ཁོངས་དེར་བརྩི་མེད་བཏང་བའི་གནས་ཚུལ་བྱུང་ཡོད་པས་རྒྱ་ནག་གིས་ལྷོ་རྒྱ་ནག་རྒྱ་མཚོའི་ནང་དུ་གླིང་ཕྲན་གསར་པ་འཛུགས་སྐྲུན་བྱས་ནས་མངའ་ཁོངས་རྒྱ་སྐྱེད་བྱེད་ཀྱི་ཡོད་པར་སྲུང་སྐྱོབ་བྱ་རྒྱུའི་ཆོད་སེམས་བརྟན་པོ་བཙུགས་ཡོད་པ་སྟོན་ཐབས་དང་།ཉེ་བའི་ཟླ་ཤས་ཤིག་ནས་ཐེ་ཝན་དང་ཨ་མི་རི་ཀའི་འབྲེལ་བ་ཡག་ཏུ་སོང་སྟེ།ཨ་རིའི་གྲོས་ཚོགས་ཀྱིས་ཐེ་ཝན་དང་ཨ་མི་རི་ཀའི་མཐོ་རིམ་གཞུང་འབྲེལ་མི་སྣ་ཚོ་ཕན་ཚུན་འགྲོ་སྐྱོད་བྱེད་ཆོག་པའི་གྲོས་ཆོད་བཞག་པ།བདུན་ཕྲག་སྔོན་མའི་གཟའ་པ་སངས་ཉིན་ཐེ་ཝན་གྱི་སྲིད་འཛིན་ཚེ་དབྱིན་ཝེན་མཚོ་དམག་གི་རྟེན་གཞི་ལ་གཟིགས་ཞིབ་ཏུ་ཕེབས་པ་དང་།སྲིད་འཛིན་ཚེ་དབྱིན་ཝེན་གྱི་གཞུང་གིས་ཐེ་ཝན་གྱི་དམག་དོན་འགྲོ་གྲོན་སྤར་ནས་ཨ་རིའི་དེང་རབས་ཅན་གྱི་དམག་དོན་ཡོ་བྱད་དང་མཚོན་ཆ་ཉོ་རྒྱུ་མང་དུ་བཏང་སྟེ།ཨ་མི་རི་ཀས་ཐེ་ཝན་ལ་མཚོ་འོག་དམག་གྲུ་བཟོ་རོགས་བྱ་རྒྱུའི་ཁས་ལེན་བྱས་པར་རྒྱ་ནག་གིས་དགའ་མོས་བྱེད་ཀྱི་མེད་པ་དང་།ད་ལྟ་ཨ་མི་རི་ཀ་དང་ཐེ་ཝན་གཉིས་ཀས་རྒྱ་ནག་གི་དམག་སྦྱོང་ཆེན་པོ་ཞིག་བྱ་འཆར་ཡོད་པ་དེར་ལྟ་རྟོག་གཟབ་ནན་བྱེད་ཀྱིན་ཡོད་པ་རེད།།